A BIZOTTSÁG 2009/108/EK IRÁNYELVE
(2009. augusztus 17.)
a műszaki fejlődéshez történő hozzáigazítás érdekében a motorkerékpárok és segédmotoros kerékpárok egyes alkatrészeiről és jellemzőiről szóló 97/24/EK európai parlamenti és tanácsi irányelv módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a motorkerékpárok és segédmotoros kerékpárok típusjóváhagyásáról és a 92/61/EGK tanácsi irányelv hatályon kívül helyezéséről szóló, 2002. március 18-i 2002/24/EK európai parlamenti és tanácsi irányelvre (1) és különösen annak 17. cikkére,
mivel:
(1)
A motorkerékpárok és segédmotoros kerékpárok egyes alkatrészeiről és jellemzőiről szóló, 1997. június 17-i 97/24/EK európai parlamenti és tanácsi irányelv (2) egyike a motorkerékpároknak és segédmotoros kerékpároknak a 2002/24/EK irányelvben meghatározott EK-típus-jóváhagyási eljárás céljait szolgáló külön irányelveknek.
(2)
Tekintettel a hibrid járművek egyedi tulajdonságaira, ki kell igazítani a motorkerékpárok és segédmotoros kerékpárok gáz-halmazállapotú szennyező anyagainak mérésére használt típus-jóváhagyási eljárást. Ezért indokolt olyan eljárást elfogadni, amely hasonlít a motor üzemanyag-szükséglete szerinti szennyezőanyag-kibocsátásról szóló 83. ENSZ-EGB-előírásban használt eljáráshoz.
(3)
Annak biztosítására, hogy a hibrid járművek valamennyi üzemmódjukban megfeleljenek a 97/24/EK irányelvben megállapított zajszinthatárértékeknek, ki kell igazítani a 97/24/EK irányelvben megállapított, zajszintmérésre használt típus-jóváhagyási eljárást.
(4)
A 97/24/EK irányelvet ezért ennek megfelelően módosítani kell.
(5)
Az ebben az irányelvben előírt intézkedések összhangban vannak az irányelvek műszaki fejlődéshez történő hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 97/24/EK irányelv a következőképpen módosul:
1.
A 97/24/EK irányelv 5. fejezetének II. melléklete ezen irányelv I. melléklete szerint módosul.
2.
A 97/24/EK irányelv 9. fejezetének III. melléklete ezen irányelv II. melléklete szerint módosul.
3.
A 97/24/EK irányelv 9. fejezetének IV. melléklete ezen irányelv III. melléklete szerint módosul.
2. cikk
(1) A tagállamok 2010. május 1-jével kezdődő hatállyal a levegőszennyezettség vagy zajkibocsátás elleni intézkedések okán nem utasíthatják el az EK-típusjóváhagyás megadását, és nem tilthatják meg az ezzel az irányelvvel módosított 97/24/EK irányelvnek megfelelő motorkerékpárok és segédmotoros kerékpárok nyilvántartásba vételét, értékesítését vagy forgalomba helyezését.
(2) A tagállamok 2010. május 1-jével kezdődő hatállyal a levegőszennyezettség vagy zajkibocsátás elleni intézkedések okán elutasítják minden olyan új motorkerékpár és segédmotoros kerékpár EK-típusjóváhagyásának megadását, amely nem felel meg az ezzel az irányelvvel módosított 97/24/EK irányelvnek.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2010. április 30-ig megfeleljenek. E rendelkezések szövegét haladéktalanul eljuttatják a Bizottsághoz.
A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.
(2) A tagállamok megküldik a Bizottságnak nemzeti joguk azon főbb rendelkezéseinek szövegét, amelyeket az irányelv tárgykörében fogadnak el.
4. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2009. augusztus 17-én.